CELEX: 32017D0289
Language: el
Date: 2017-02-17 00:00:00
Title: Απόφαση (ΚΕΠΠΑ) 2017/289 του Συμβουλίου, της 17ης Φεβρουαρίου 2017, για την τροποποίηση της απόφασης (ΚΕΠΠΑ) 2015/2005 για την παράταση της εντολής του Ειδικού Εντεταλμένου της Ευρωπαϊκής Ένωσης στο Αφγανιστάν

18.2.2017   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 42/13
            
         ΑΠΌΦΑΣΗ (ΚΕΠΠΑ) 2017/289 ΤΟΥ ΣΥΜΒΟΥΛΊΟΥ
   της 17ης Φεβρουαρίου 2017
   για την τροποποίηση της απόφασης (ΚΕΠΠΑ) 2015/2005 για την παράταση της εντολής του Ειδικού Εντεταλμένου της Ευρωπαϊκής Ένωσης στο Αφγανιστάν
   ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
   Έχοντας υπόψη τη Συνθήκη για την Ευρωπαϊκή Ένωση, και ιδίως τα άρθρα 33 και 31 παράγραφος 2,
   Έχοντας υπόψη την πρόταση της Ύπατης Εκπροσώπου της Ένωσης για θέματα εξωτερικής πολιτικής και πολιτικής ασφαλείας,
   Εκτιμώντας τα ακόλουθα:
   
               (1)
            
            
               Στις 22 Ιουλίου 2013 το Συμβούλιο εξέδωσε την απόφαση 2013/393/ΚΕΠΠΑ (1) για τον διορισμό του κ. Franz-Michael SKJOLD MELLBIN ως ειδικού εντεταλμένου της Ευρωπαϊκής Ένωσης (ΕΕΕΕ) στο Αφγανιστάν.
            
         
               (2)
            
            
               Στις 10 Νοεμβρίου 2015 το Συμβούλιο εξέδωσε την απόφαση (ΚΕΠΠΑ) 2015/2005 (2) για την παράταση της εντολής του ΕΕΕΕ μέχρι τις 28 Φεβρουαρίου 2017.
            
         
               (3)
            
            
               Στις 12 Μαΐου 2016 το Συμβούλιο επιβεβαίωσε τη δέσμευση της Ένωσης για την υποστήριξη της μη στρατιωτικής αστυνόμευσης στο Αφγανιστάν πέραν της ολοκλήρωσης της EUPOL Afghanistan το 2016. Το Συμβούλιο τόνισε ιδιαίτερα ότι η πρόοδος που έχει πραγματοποιήσει το Αφγανιστάν όσον αφορά τον σεβασμό, την προστασία και την προαγωγή των ανθρωπίνων δικαιωμάτων, ιδίως δε των δικαιωμάτων των γυναικών και των παιδιών, πρέπει να παγιωθεί και να βελτιωθεί περαιτέρω και να ενσωματωθεί σε όλες τις κυβερνητικές δραστηριότητες. Η εν λόγω υποστήριξη θα πρέπει να παρέχεται μεταξύ άλλων μέσω της ενίσχυσης της εντολής του ΕΕΕΕ στο Αφγανιστάν.
            
         
               (4)
            
            
               Η εντολή του ΕΕΕΕ θα πρέπει να παραταθεί για επιπλέον περίοδο έξι μηνών.
            
         
               (5)
            
            
               Ο ΕΕΕΕ θα εκτελέσει την εντολή του εν μέσω μιας κατάστασης η οποία ενδέχεται να επιδεινωθεί και η οποία θα μπορούσε να παρακωλύσει την επίτευξη των στόχων της εξωτερικής δράσης της Ένωσης, όπως ορίζονται στο άρθρο 21 της Συνθήκης,
            
         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   Η απόφαση (ΚΕΠΠΑ) 2015/2005 τροποποιείται ως εξής:
   
               1)
            
            
               Το άρθρο 1 αντικαθίσταται ως ακολούθως:
               «Άρθρο 1
               Ειδικός Εντεταλμένος της Ευρωπαϊκής Ένωσης
               H εντολή του κ. Franz-Michael SKJOLD MELLBIN ως ΕΕΕΕ στο Αφγανιστάν παρατείνεται μέχρι τις 31 Αυγούστου 2017. Το Συμβούλιο μπορεί να αποφασίσει ότι η εντολή του ΕΕΕΕ θα λήξει νωρίτερα, βάσει αξιολόγησης της Επιτροπής Πολιτικής και Ασφάλειας (ΕΠΑ) και κατόπιν πρότασης της Ύπατης Εκπροσώπου της Ένωσης για θέματα εξωτερικής πολιτικής και πολιτικής ασφαλείας (ΥΕ).».
            
         
               2)
            
            
               Το άρθρο 2 αντικαθίσταται ως ακολούθως:
               «Άρθρο 2
               Στόχοι πολιτικής
               Ο ΕΕΕΕ εκπροσωπεί την Ένωση και προωθεί τους στόχους πολιτικής της Ένωσης στο Αφγανιστάν, σε στενό συντονισμό με τους αντιπροσώπους των κρατών μελών στο Αφγανιστάν. Ειδικότερα, ο ΕΕΕΕ:
               
                           α)
                        
                        
                           συμβάλλει στην υλοποίηση της κοινής δήλωσης ΕΕ–Αφγανιστάν, της στρατηγικής της ΕΕ στο Αφγανιστάν για την περίοδο 2014-2016, καθώς και στην ανάπτυξη της νέας στρατηγικής της ΕΕ στο Αφγανιστάν για την περίοδο 2017-2020, και, ανάλογα με την περίπτωση, στην εφαρμογή της συμφωνίας συνεργασίας ΕΕ–Αφγανιστάν για την εταιρική σχέση και την ανάπτυξη (CAPD) και του σχεδίου κοινής πορείας σε θέματα μετανάστευσης μεταξύ του Αφγανιστάν και της ΕΕ·
                        
                     
                           β)
                        
                        
                           υποστηρίζει τον πολιτικό διάλογο Ένωσης –Αφγανιστάν·
                        
                     
                           γ)
                        
                        
                           στηρίζει τον κεντρικό ρόλο των Ηνωμένων Εθνών (ΗΕ) στο Αφγανιστάν, με ιδιαίτερη έμφαση στη συμβολή για τον καλύτερο συντονισμό της διεθνούς βοήθειας, προάγοντας με τον τρόπο αυτό την εφαρμογή των ανακοινωθέντων των Διασκέψεων της Βόννης, του Σικάγου, του Τόκιο, του Λονδίνου και των Βρυξελλών, καθώς και των συναφών αποφάσεων των ΗΕ·
                        
                     
                           δ)
                        
                        
                           υποστηρίζει τη διαδικασία μεταρρύθμισης στο Αφγανιστάν με στόχο μια αξιόπιστη και αποτελεσματική αστυνομία, η οποία θα λειτουργεί σύμφωνα με τις διεθνείς προδιαγραφές, εντός του πλαισίου του κράτους δικαίου και με πλήρη σεβασμό των ανθρώπινων δικαιωμάτων.».
                        
                     
         
               3)
            
            
               Το άρθρο 3 αντικαθίσταται ως ακολούθως:
               «Άρθρο 3
               Εντολή
               Προκειμένου να ανταποκριθεί στην εντολή του, ο ΕΕΕΕ, σε στενή συνεργασία με τους αντιπροσώπους των κρατών μελών στο Αφγανιστάν:
               
                           α)
                        
                        
                           προωθεί τις απόψεις της Ένωσης για την πολιτική διαδικασία και τις εξελίξεις στο Αφγανιστάν·
                        
                     
                           β)
                        
                        
                           διατηρεί στενή επαφή με τους σχετικούς θεσμούς του Αφγανιστάν και υποστηρίζει την ανάπτυξή τους, ιδίως της κυβέρνησης και του Κοινοβουλίου, καθώς και των τοπικών αρχών. Θα πρέπει επίσης να διατηρηθεί επαφή με άλλες αφγανικές πολιτικές ομάδες και άλλους ενδιαφερόμενους παράγοντες στο Αφγανιστάν, και ιδίως τους οικείους παράγοντες της κοινωνίας των πολιτών·
                        
                     
                           γ)
                        
                        
                           διατηρεί στενή επαφή με τους ενδιαφερόμενους διεθνείς και περιφερειακούς παράγοντες στο Αφγανιστάν, ιδίως με τον ειδικό αντιπρόσωπο του γενικού γραμματέα των ΗΕ και τον ανώτερο μη στρατιωτικό αντιπρόσωπο του Οργανισμού του Βορειοατλαντικού συμφώνου (ΝΑΤΟ) και άλλους βασικούς εταίρους και οργανισμούς·
                        
                     
                           δ)
                        
                        
                           ενημερώνει για την πρόοδο προς επίτευξη των στόχων της κοινής δήλωσης ΕΕ–Αφγανιστάν, της στρατηγικής της ΕΕ στο Αφγανιστάν για την περίοδο 2014-2016, της συμφωνίας συνεργασίας ΕΕ–Αφγανιστάν για την εταιρική σχέση και την ανάπτυξη (CAPD) και των ανακοινωθέντων των Διασκέψεων της Βόννης, του Σικάγου, του Τόκιο, του Λονδίνου και των Βρυξελλών ιδίως στους ακόλουθους τομείς:
                           
                                       i)
                                    
                                    
                                       δημιουργία μη στρατιωτικών υποδομών, ιδίως σε υπο-εθνικό επίπεδο·
                                    
                                 
                                       ii)
                                    
                                    
                                       χρηστή διακυβέρνηση, καταπολέμηση της διαφθοράς και δημιουργία θεσμών απαιτούμενων για την ύπαρξη κράτους δικαίου, ιδίως ανεξάρτητης δικαιοσύνης·
                                    
                                 
                                       iii)
                                    
                                    
                                       εκλογικές και συνταγματικές μεταρρυθμίσεις·
                                    
                                 
                                       iv)
                                    
                                    
                                       μεταρρυθμίσεις στον τομέα της ασφάλειας, μεταξύ άλλων με την ενίσχυση των δικαστικών θεσμών και του κράτους δικαίου, του εθνικού στρατού και της αστυνομίας, και ειδικότερα με την ανάπτυξη της μη στρατιωτικής αστυνομίας·
                                    
                                 
                                       v)
                                    
                                    
                                       προώθηση της οικονομικής ανάπτυξης, ιδίως μέσω της γεωργίας και της αγροτικής ανάπτυξης·
                                    
                                 
                                       vi)
                                    
                                    
                                       τήρηση των διεθνών υποχρεώσεων του Αφγανιστάν στον τομέα των ανθρώπινων δικαιωμάτων, συμπεριλαμβανομένου του σεβασμού των δικαιωμάτων των ατόμων που ανήκουν σε μειονότητες και των δικαιωμάτων των γυναικών και των παιδιών·
                                    
                                 
                                       vii)
                                    
                                    
                                       σεβασμός των δημοκρατικών αρχών και του κράτους δικαίου·
                                    
                                 
                                       viii)
                                    
                                    
                                       προώθηση της συμμετοχής των γυναικών στη δημόσια διοίκηση, στην κοινωνία των πολιτών και, σύμφωνα με την απόφαση 1325 (2000) του Συμβουλίου Ασφαλείας των ΗΕ, στην ειρηνευτική διαδικασία·
                                    
                                 
                                       ix)
                                    
                                    
                                       τήρηση των διεθνών υποχρεώσεων του Αφγανιστάν, μεταξύ άλλων με τη συνεργασία στις διεθνείς προσπάθειες για την καταπολέμηση της τρομοκρατίας, της παράνομης διακίνησης ναρκωτικών, της εμπορίας ανθρώπων, καθώς και της διάδοσης όπλων μαζικής καταστροφής και συναφούς υλικού·
                                    
                                 
                                       x)
                                    
                                    
                                       διευκόλυνση της ανθρωπιστικής βοήθειας και της ομαλής επιστροφής των προσφύγων και των εκτοπισθέντων στο εσωτερικό της χώρας· και
                                    
                                 
                                       xi)
                                    
                                    
                                       ενίσχυση της αποτελεσματικότητας της παρουσίας και των δραστηριοτήτων της Ένωσης στο Αφγανιστάν και συμβολή:
                                       
                                                   —
                                                
                                                
                                                   στην κατάρτιση της έκθεσης προόδου εφαρμογής της στρατηγικής της ΕΕ στο Αφγανιστάν για την περίοδο 2014-2016, όπως έχει ζητηθεί από το Συμβούλιο,
                                                
                                             
                                                   —
                                                
                                                
                                                   στην κατάρτιση της νέας στρατηγικής της ΕΕ στο Αφγανιστάν για την περίοδο 2017-2010,
                                                
                                             
                                                   —
                                                
                                                
                                                   στην υλοποίηση του σχεδίου κοινής πορείας σε θέματα μετανάστευσης μεταξύ του Αφγανιστάν και της ΕΕ·
                                                
                                             
                                 
                     
                           ε)
                        
                        
                           υποστηρίζει την ανάπτυξη των αστυνομικών δυνάμεων στο Αφγανιστάν, συγκεκριμένα:
                           
                                       i)
                                    
                                    
                                       παρακολουθώντας και παρέχοντας συμβουλές στις αφγανικές αρχές σε στρατηγικό επίπεδο για τη βελτίωση της μακροπρόθεσμης ανάπτυξης ικανοτήτων ηγεσίας και λήψης αποφάσεων με στόχο την ενίσχυση της μη στρατιωτικής αστυνόμευσης στο πλαίσιο της εθνικής αστυνομίας του Αφγανιστάν·
                                    
                                 
                                       ii)
                                    
                                    
                                       παρακολουθώντας και παρέχοντας συμβουλές στο Υπουργείο Εσωτερικών σχετικά με επιλεγμένες πτυχές της μεταρρύθμισης του Υπουργείου Εσωτερικών και της επαγγελματοποίησης της εθνικής αστυνομίας του Αφγανιστάν, όπως για παράδειγμα την υλοποίηση πολιτικών που σχετίζονται με την αστυνόμευση σε επίπεδο κοινοτήτων, την αστυνόμευση βάσει εμπιστευτικών πληροφοριών, και τις ποινικές έρευνες·
                                    
                                 
                                       iii)
                                    
                                    
                                       παρακολουθώντας και παρέχοντας συμβουλές στη νομική υπηρεσία του Υπουργείου Δικαιοσύνης για την καταπολέμηση της διαφθοράς, με σκοπό την ανάπτυξη της ικανότητας και των δυνατοτήτων αντιμετώπισης της διαφθοράς στην ανώτερη δημόσια διοίκηση·
                                    
                                 
                     
                           στ)
                        
                        
                           συμμετέχει ενεργά σε τοπικά σώματα συντονισμού, όπως το μεικτό συμβούλιο συντονισμού και παρακολούθησης, ενώ παράλληλα παρέχει πλήρη ενημέρωση στα μη συμμετέχοντα κράτη μέλη σχετικά με τις αποφάσεις που λαμβάνονται στα επίπεδα αυτά·
                        
                     
                           ζ)
                        
                        
                           συμμετέχει, και ενημερώνει σχετικά με τις θέσεις της Ένωσης, σε διεθνείς διασκέψεις για το Αφγανιστάν σε στενή συνεργασία με τις αφγανικές αρχές και τους κυριότερους διεθνείς εταίρους·
                        
                     
                           η)
                        
                        
                           αναλαμβάνει ενεργό ρόλο στην προώθηση της περιφερειακής συνεργασίας μέσω σχετικών πρωτοβουλιών, συμπεριλαμβανομένης της διαδικασίας Κεντρικής Ασίας / Κωνσταντινούπολης και της Περιφερειακής Οικονομικής Διάσκεψης για το Αφγανιστάν (RECCA)·
                        
                     
                           θ)
                        
                        
                           συμβάλλει στην εφαρμογή της πολιτικής της Ένωσης στον τομέα των ανθρώπινων δικαιωμάτων και των κατευθυντήριων γραμμών της ΕΕ για τα ανθρώπινα δικαιώματα, ιδίως όσον αφορά τις γυναίκες και τα παιδιά στις πληττόμενες από συγκρούσεις περιοχές, ειδικότερα με την παρακολούθηση και την εξέταση των εξελίξεων εν προκειμένω·
                        
                     
                           ι)
                        
                        
                           παρέχει, εφόσον χρειάζεται, στήριξη σε μια ειρηνευτική διαδικασία χωρίς αποκλεισμούς και υπό την καθοδήγηση του ίδιου του Αφγανιστάν, χωρίς προϋποθέσεις, η οποία οδηγεί σε πολιτική λύση βάσει διαπραγματεύσεων και σε διαρκή συμφιλίωση σύμφωνα με την παράγραφο 25 του ανακοινωθέντος των συμμετεχόντων στη διάσκεψη των Βρυξελλών για το Αφγανιστάν, καθώς και σε μια εταιρική σχέση για την ευημερία και την ειρήνη.».
                        
                     
         
               4)
            
            
               Στο άρθρο 5, η παράγραφος 1 αντικαθίσταται από το εξής εδάφιο:
               «Το ποσό δημοσιονομικής αναφοράς που προορίζεται να καλύψει τις δαπάνες που απορρέουν από την εντολή του ΕΕΕΕ, για το χρονικό διάστημα από την 1η Μαρτίου 2017 έως τις 31 Αυγούστου 2017, ανέρχεται σε 5 700 000 EUR.»
            
         
               5)
            
            
               Το άρθρο 14 αντικαθίσταται από το ακόλουθο κείμενο:
               «Άρθρο 14
               Επανεξέταση
               Η εφαρμογή της παρούσας απόφασης και η συνοχή της με άλλες συμβολές της Ένωσης στην περιοχή υπόκεινται σε τακτική επανεξέταση. Ο ΕΕΕΕ υποβάλλει στο Συμβούλιο, στην ΥΕ, και την Επιτροπή συγκεφαλαιωτική έκθεση για την εκτέλεση της εντολής μέχρι το πέρας της εντολής.».
            
         Άρθρο 2
   Έναρξη ισχύος
   Η παρούσα απόφαση αρχίζει να ισχύει την ημερομηνία της έκδοσής της.
   
      Βρυξέλλες, 17 Φεβρουαρίου 2017.
      
         
            Για το Συμβούλιο
         
         
            Ο Πρόεδρος
         
         E. BARTOLO
      
   
   
      (1)  Απόφαση 2013/393/ΚΕΠΠΑ του Συμβουλίου, της 22ας Ιουλίου 2013, για την τροποποίηση της απόφασης 2013/382/ΚΕΠΠΑ σχετικά με την παράταση της εντολής του Ειδικού Εντεταλμένου της Ευρωπαϊκής Ένωσης στο Αφγανιστάν (ΕΕ L 198 της 23.7.2013, σ. 47).
   
      (2)  Απόφαση (ΚΕΠΠΑ) 2015/2005 του Συμβουλίου, της 10ης Νοεμβρίου 2015, για την παράταση της εντολής του Ειδικού Εντεταλμένου της Ευρωπαϊκής Ένωσης στο Αφγανιστάν (ΕΕ L 294 της 11.11.2015, σ. 53).